Fil-Kunsill tal-Impjiegi, il-Politika Soċjali, is-Saħħa u l-Affarijiet tal-Konsumatur tat-23 ta' Ottubru li ltaqa' l-Lussemburgu, il-Ministri tal-UE għall-Impjiegi u l-Affarijiet Soċjali esprimew l-approvazzjoni unanima tagħhom tal-Pilastru Ewropew tad-Drittijiet Soċjali tal-Kummissjoni. Dan sar biss sentejn wara li l-President Juncker semma l-idea għall-ewwel darba u inqas minn sitt xhur wara li ġiet ippreżentata. Il-pilastru se jiġi pproklamat mill-Parlament, mill-Kunsill u mill-Kummissjoni fis-Summit Soċjali għall-Impjiegi Ġusti u t-Tkabbir, li se jsir fis-17 ta' Novembru f'Gothenburg. Il-Kunsill qabel ukoll dwar approċċ ġenerali fir-rigward tal-proposta tal-Kummissjoni li tirrevedi r-regoli dwar l-istazzjonar tal-ħaddiema. Il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema Marianne Thyssen, laqgħet b'sodisfazzjon il-ftehim tal-lum u stqarret: “Din il-laqgħa tal-Kunsill hija pass importanti 'l quddiem għall-Ewropa soċjali. L-approvazzjoni unanima tal-Pilastru Ewropew tad-Drittijiet Soċjali juri li l-Istati Membri kollha huma impenjati bis-sħiħ biex jinkisbu kundizzjonijiet tax-xogħol u tal-għajxien aħjar madwar l-Unjoni tagħna, fid-dawl ta' sfidi bħal soċjetà li qed tixjieħ, il-globalizzazzjoni u d-diġitalizzazzjoni. Fir-rigward tal-ftehim dwar l-istazzjonar tal-ħaddiema - il-pożizzjoni tagħna mill-bidu nett kienet li l-ħaddiema għandhom jiksbu l-istess paga għall-istess xogħol fl-istess post. Ninsab kuntenta li l-Istati Membri dan jappoġġjawh b'mod wiesa'. Dan huwa ġust għall-ħaddiema stazzjonati, li jixirqilhom l-istess kundizzjonijiet tax-xogħol. U dan huwa ġust għall-ħaddiema u l-impjegaturi lokali li ma jixtiqux li l-kundizzjonijiet tas-salarji tagħhom ikunu mhedda minn salarji inferjuri. Juri li fl-Ewropa nistgħu ningħaqdu flimkien, inpoġġu madwar mejda, niddjalogaw u nilħqu ftehim ġust u bbilanċjat.” Il-qbil politiku dwar l-istazzjonar tal-ħaddiema jikkonferma li l-prinċipju ewlieni tal-Kummissjoni ta' paga ugwali għal xogħol ugwali fl-istess post, li l-President Juncker kien saħaq dwaru fid-diskors tiegħu dwar l-Istat tal-Unjoni f'Settembru 2015 u fil-Linji Gwida Politiċi tiegħu, jistabbilixxi b'mod ġenerali li ħaddiema stazzjonati jibbenefikaw minn regoli li jirregolaw il-pagi u kundizzjonijiet tax-xogħol li huma l-istess bħal dawk ta' ħaddiema lokali. Il-ftehim li ntlaħaq il-ġimgħa l-oħra mill-Kumitat tal-Impjiegi tal-Parlament Ewropew u l-ftehim li ntlaħaq il-lum fil-Kunsill, jikkonfermaw l-impenn politiku b'saħħtu mill-atturi kollha biex is-suq intern tax-xogħol tagħna jsir aktar ġust u r-regoli tiegħu jkunu jistgħu jiġu infurzati aħjar. Il-Kummissjoni tirringrazzja lill-Presidenza Estona għax-xogħol tant tajjeb li għamlet fuq dan il-fajl. Issa tappella lill-Parlament u lill-Kunsill biex ikomplu jibnu fuq dan il-momentum u jkomplu d-diskussjonijiet mal-Kummissjoni malajr kemm jista' jkun, biex jiffinalizzaw il-ftehim u formalment jadottaw il-proposta. Kuntest Għaddew sentejn biss minn meta fl-indirizz tiegħu dwar l-Istat tal-Unjoni 2015, il-President Juncker semma għall-ewwel darba l-idea ta' Pilastru Ewropew tad-Drittijiet Soċjali: "Nixtieq niżviluppa Pilastru Ewropew tad-Drittijiet Soċjali, li jieħu kont tar-realtajiet dejjem jinbidlu tas-Soċjetajiet Ewropej u tad-dinja tax-xogħol.” Qafas inizjali tal-Pilastru ġie ppreżentat fit-8 ta' Marzu 2016, segwit minn konsultazzjoni wiesgħa mal-Istati membri, l-istituzzjonijiet tal-UE, l-imsieħba soċjali, is-soċjetà ċivili u ċ-ċittadini. Fis-26 ta' April 2017, il-Kummissjoni ppreżentat test finali li fih 20 prinċipju u drittijiet li jappoġġaw swieq tax-xogħol u sistemi ta' assistenza soċjali ġusti u li jaħdmu tajjeb, li jservu bħala kumpass għal proċess imġedded ta' konverġenza lejn kundizzjonijiet aħjar ta' xogħol u ta' għajxien fost l-Istati Membri tal-UE. Għall-Kummissjoni, il-ħolqien ta' suq intern aktar profond u ġust huwa komponent essenzjali fil-bini ta' Ewropa iktar soċjali. Ir-riforma tar-regoli eżistenti dwar l-istazzjonar tal-ħaddiema kienet waħda mill-inizjattivi l-aktar importanti biex dan jinkiseb, kif deskritt fil-Linji Gwida Politiċi tal-2014 tal-President Juncker: “Se niżgura li d-Direttiva dwar l-Istazzjonar tal-Ħaddiema tiġi implimentata b'mod strett, u se nibda rieżami mmirat ta' din id-Direttiva biex inkun ċert li ma jseħħ l-ebda dumping soċjali fl-Unjoni Ewropea.Fl-Unjoni tagħna, l-istess xogħol fl-istess post għandu jitħallas bl-istess mod”. Il-President reġa' tenna dan l-impenn fid-diskors tiegħu dwar L-Istat tal-Unjoni fit-13 ta' Settembru 2017: “F'Unjoni ta' ugwali, ma jistax ikun hemm ċittadini tat-tieni klassi. Il-ħaddiema għandhom jaqilgħu l-istess paga għall-istess xogħol fl-istess post. Għal din ir-raġuni, il-Kummissjoni pproponiet regoli ġodda dwar l-istazzjonar tal-ħaddiema.” Fit-8 ta' Marzu 2016, il-Kummissjoni ressqet proposta formali biex temenda d-Direttiva dwar l-Istazzjonar tal-Ħaddiema tal-1996. Il-proposta tibni fuq il-prinċipju ta' “paga ugwali għal xogħol ugwali fl-istess post” u tistipula li b'mod ġenerali l-ħaddiema stazzjonati se jibbenefikaw minn regoli li jirregolaw il-pagi u kundizzjonijiet tax-xogħol li huma l-istess bħal dawk tal-ħaddiema lokali. Din tikkomplementa d-Direttiva dwar l-Infurzar tal-Istazzjonar tal-Ħaddiema tal-2014, li tintroduċi strumenti ġodda għall-ġlieda kontra l-frodi u l-abbuż u għat-titjib tal-kooperazzjoni amministrattiva bejn l-awtoritajiet nazzjonali responsabbli għall-istazzjonar. Fl-2018 il-Kummissjoni se tniedi Awtorità Ewropea tax-Xogħol, fl-istess linja ta' dak li jissemma fid-diskors tal-President Juncker dwar l-Istat tal-Unjoni 2017 u l-Ittra ta' Intenzjoni. L-għan huwa li tissaħħaħ il-kooperazzjoni bejn l-awtoritajiet fil-livelli kollha tas-suq tax-xogħol u jiġu mmaniġġati aħjar is-sitwazzjonijiet transkonfinali. Il-Kummissjoni se tipproponi wkoll inizjattivi oħra li jappoġġjaw mobilità ġusta, inkluż Numru tas-Sigurtà Soċjali Ewropew, biex id-drittijiet tas-sigurtà soċjali jkunu aktar viżibbli u aċċessibbli (diġitalment). Għal aktar tagħrif Stqarrija għall-istampa dwar il-proposta tal-Kummissjoni għal Pilastru Ewropew tad-Drittijiet Soċjali Mistoqsijiet u Tweġibiet dwar il-Pilastru Ewropew tad-Drittijiet Soċjali Stqarrija għall-istampa dwar il-proposta tal-Kummissjoni li tirrevedi r-regoli tal-1996 dwar il-ħaddiema stazzjonati Mistoqsijiet u Tweġibiet dwar il-proposta tal-Kummissjoni li tirrevedi r-regoli tal-1996 dwar il-ħaddiema stazzjonati Skeda informattiva tal-UE dwar il-ħaddiema stazzjonati Skedi informattivi tal-pajjiżi dwar il-ħaddiema stazzjonati